Diari Oficial de la Generalitat Valenciana


Sumari del DOGV 8782, del 04-04-2020 (2020/2815)

RESOLUCIÓ de 3 d'abril de 2020, del consell d'administració de l'Autoritat de Transport Metropolità de Valencia, per la qual s'adopten mesures sobre els serveis de transport públic regular d'ús general de viatgers i viatgeres per carretera de titularitat de la Generalitat, en aplicació del que disposa l'Ordre TMA/306/2020, de 30 de març, per la qual es dicten instruccions sobre la reducció de serveis de transport de viatgers i viatgeres durant la vigència del Reial decret llei 10/2020, de 29 de març, pel qual es regula un permís retribuït recuperable per als treballadors i les treballadores per compte d'altri que no presten serveis essencials, amb la finalitat de reduir la mobilitat de la població en el context de la lluita contra la Covid-19.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8782

Data del DOGV
:   04-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2815


Data del document
:   03-04-2020

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * cura de la salut
    * salut pública
    * estat d'emergència
    * malaltia infecciosa
    * epidèmia
    * planificació de transports
    * política de transports
    * política sanitària
    * legislació
    * cura d'infermeria

RESOLUCIÓ de 3 d'abril de 2020, del consell d'administració de l'Autoritat de Transport Metropolità de Valencia, per la qual s'adopten mesures sobre els serveis de transport públic regular d'ús general de viatgers i viatgeres per carretera de titularitat de la Generalitat, en aplicació del que disposa l'Ordre TMA/306/2020, de 30 de març, per la qual es dicten instruccions sobre la reducció de serveis de transport de viatgers i viatgeres durant la vigència del Reial decret llei 10/2020, de 29 de març, pel qual es regula un permís retribuït recuperable per als treballadors i les treballadores per compte d'altri que no presten serveis essencials, amb la finalitat de reduir la mobilitat de la població en el context de la lluita contra la Covid-19. [2020/2815]  
  
El Reial decret llei 10/2020, pel qual es regula un permís retribuït recuperable per als treballadors i les treballadores per compte d'altri que no presten serveis essencials, amb la finalitat de reduir la mobilitat de la població en el context de la lluita contra la Covid-19, té per objecte reformar les limitacions a la mobilitat de les persones amb l'objectiu de garantir que el confinament de tota la població tinga una major repercussió en l'esforç de contindre l'avanç de la Covid-19. Aquesta regulació suposarà una reducció de la demanda de serveis de transport públic durant la setmana laboral, especialment en els serveis de transport de caràcter urbà i metropolità.  
L'Ordre TAM/306/2020, de 30 de març, del Ministeri de Transports, Mobilitat i Agenda Urbana, regula la forma en què ha d'operar una reducció de l'oferta de servei que s'ajuste a aquesta previsible disminució de la demanda, i assenyala que les administracions competents podran establir ajustos d'acord amb les necessitats específiques de cada territori en el cas dels serveis de caràcter urbà i periurbà (metropolità) o a les necessitats específiques de la demanda en el cas d'una altra mena de serveis.  
En virtut del que anteriorment s'ha exposat, i en exercici de les facultats conferides per l'article 14.2 c del Reial decret 63/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, i pels articles 8.1.b i 9.1.a del Decret 81/2017, de 23 de juny, del Consell, pel qual s'aprova el Reglament de l'Autoritat de Transport Metropolità de València, després de l'acord del consell d'administració en la sessió del 3 d'abril de 2020, resolc:  
  
Primer. Percentatge de reducció de serveis sobre l'oferta de transports  
  
1. Els operadors de serveis de transport públic regular d'ús general de viatgers per carretera titularitat de l'ATMV podran reformular la seua oferta de serveis, quan es presta a risc i ventura, i reduir-la com a màxim als límits següents: fins al 50 % en els intervals d'hora punta i fins al 90 % en les hores vall i festius. A aquest efecte, s'estableixen com a intervals d'hora punta els següents:  
07.30 a 09.30 hores  
13.30 a 15.30 hores  
17.00 a 19.00 hores  
2. Els operadors de serveis de transport públic regular d'ús general de viatgers per carretera titularitat de l'ATMV hauran de reformular la seua oferta de serveis, quan es presta sota la modalitat d'obligació de servei públic, i reduir-la en els següents percentatges: el 50 % en els intervals d'hora punta i el 90 % en les hores vall i festius. A aquest efecte s'estableixen com a intervals d'hora punta els següents:  
  
07.30 a 09.30 hores  
13.30 a 15.30 hores  
17.00 a 19.00 hores  
3. La reducció d'oferta prevista en els apartats 1 i 2 no podrà mai afectar línies de transport que comuniquen amb hospitals.  
4. El nou règim d'explotació dels serveis resultant de l'aplicació del criteri anterior haurà de remetre's a l'ATMV i annexar-hi una declaració responsable de la persona que tinga la representació legal de l'empresa operadora en la qual manifeste expressament que el nou règim d'explotació s'adapta plenament als criteris establits. L'empresa donarà la major difusió possible del nou règim d'explotació a les persones usuàries del servei, utilitzant per a això tots els canals d'informació disponibles.  
  
  
Segon. Condicions específiques de prestació de serveis  
1. En cap cas podrà ocupar-se més d'un quart de les places disponibles en cadascun dels vehicles, ni es podrà ocupar més d'un seient de la mateixa fila, ni pot haver-hi més d'un ocupant en les files de seients enfrontats. L'ocupació dels viatgers serà a portell als extrems (finestra) de cada fila. Aquesta instrucció haurà de ser posada en coneixement dels usuaris mitjançant cartells als vehicles i a través d'altres mitjans informatius dels quals dispose l'operador.  
2. En els casos en els quals, per les característiques físiques dels vehicles no siga possible complir el que es disposa en l'apartat anterior, s'hauran d'adoptar les mesures oportunes perquè la separació entre els viatgers siga, com a mínim, de dos metres.  
3. En el cas que la reducció de serveis que es produïsca segons el que s'indica en l'apartat primer impedisca el compliment del que es disposa en aquest segon apartat, l'empresa operadora haurà de reformular el seu pla de serveis i incrementar l'oferta en el percentatge que siga necessari.  
4. Es prioritzaran i es recomanaran als usuaris els mètodes de pagament alternatius al pagament efectiu, com ara abonaments, targeta de crèdit o uns altres de similars.  
  
Tercer. Neteja dels vehicles  
Els operadors de transport públic de viatgers queden obligats a realitzar una neteja diària dels vehicles de transport d'acord amb les recomanacions que establisca el Ministeri de Sanitat.  
  
La present resolució deixa sense efectes la Resolució de 18 de març de 2020, del consell d'administració l'Autoritat de Transport Metropolità de València, per la qual s'adopten mesures sobre els serveis de transport d'ús general de viatgers per carretera de titularitat de la Generalitat en aplicació del que es disposa en el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, vigirà des del dia de la publicació en el Diari Oficial de la Generalitat Valenciana i serà aplicable fins a una resolució en contra mentre es trobe vigent l'estat d'alarma.   
  
  
Contra la present resolució, que esgota la via administrativa, pot interposar-se, amb caràcter potestatiu, un recurs de reposició davant del consell d'administració de l'ATMV en el termini d'un mes, comptador des de l'endemà de la notificació, en virtut del que disposen els articles 123 i 124 de la Llei 39/2015, d'1 d'octubre, de procediment administratiu comú de les administracions públiques.  
No obstant el que es disposa en el paràgraf anterior, la present resolució podrà ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana, mitjançant la interposició del corresponent recurs contenciós administratiu en el termini de dos mesos, comptadors des de l'endemà de la notificació de la present, de conformitat amb el que disposa l'article 46 de la Llei 29/1998 de 13 de juliol, reguladora de la jurisdicció contenciosa administrativa.  
  
València, 3 d'abril de 2020.- El president del consell d'administració de l'Autoritat de Transport Metropolità de València: Arcadi España García.